钦定古今图书集成/明伦汇编/官常典/第379卷 > 宋
## 钦定古今图书集成/明伦汇编/官常典/第379卷 > 宋

宋制，“鸿胪寺旧置判寺事，后设卿、少卿、丞，掌四夷朝
贡迎送之事。”

按《宋史职官志》：“鸿胪寺旧置判寺事一人，以朝官以
上充。元丰官制行，置卿一人，少卿一人，丞、主簿各一
人。卿掌四夷朝贡宴劳、给赐迎送之事，及国之凶仪，
中都祠庙道释籍帐除附之禁令，少卿为之贰，丞参
领之。凡四夷君长使价朝见，辨其等位，以宾礼待之，
授以馆舍，而颁其见辞、赐予、宴设之式，戒有司先期
办具，有贡物则具其数报四方馆，引见以进。《诸蕃封
册》，即行其礼”命。若崇义公承袭，则辨其嫡庶，具名上
尚书省。其周嵩、庆、懿陵庙，命官以时致享。若凶仪之
节，宗室以服，臣僚以品。辨其丧纪，而诏奠临、赙赠之制。礼仪成服，则卿掌赞导之仪，葬则预戒有司具卤
簿仪物。分案四，置吏九，其官属十有二：

“往来国信所”，掌大辽使介交聘之事。

都亭西驿及“管干所，掌河西蕃部贡奉之事。”

礼宾院。掌回鹘、吐蕃、党项、女真等国朝贡馆设及互
市译语之事。

怀远驿，掌南蕃、交州、西蕃、龟兹、大食、于阗、甘、沙、宗哥
等国贡奉之事。

中太一宫、建隆观等各置提点所，掌殿宇、斋宫、器用、
仪物、陈设钱币之事。

在京寺务司及提点所，掌诸寺葺治之事。

传法院。掌译经润文。

左右街僧录司。掌寺院僧尼帐籍及僧官补授之事。
同文馆及管勾所，掌高丽使命。

已上并属鸿胪寺。中兴后，废鸿胪不置，并入礼部。
客省引进使、　客省使、副使各二人，掌国信使见、辞、
宴赐及四方进奉、四夷朝觐、贡献之仪，受其币而宾
礼之。掌其饔饩饮食，还则颁诏书，授以赐予。宰臣以
下节物，则视其品秩以为等。若文臣中散大夫、武臣
横行刺史以上，还阙朝觐，掌赐酒馔。使阙，则引进、四
方馆、阁门使副互权。大观元年，诏客省、四方馆不隶
台、察。政和二年，改定武选新阶，乃诏客省、四方馆、引
进司、东西上阁门所掌职务格法，并令尚书省具上。
又诏高丽已称国信，改隶客省。靖康元年，诏客省、引
进司、四方馆、西上阁门为殿庭应奉，与东上阁门一
同隶中书省，不隶台察。

引进司使、副各二人。掌臣僚、蕃国进奉礼物之事，班
四方馆上。使阙，则客省、四方馆互兼。

四方馆使二人，掌进章表。凡文武官朝见、辞谢、国忌
赐香，及诸道元日、冬至、朔旦庆贺起居章表，皆受而
进之。郊祀大朝会，则定外国使命及致仕未升朝官、
父老陪位之板。进士、道、释亦如之。掌凡护葬、赙赠、朝
拜之事。客省、四方馆，建炎初并归东上阁门，皆知阁
总之。

东、西上阁门、　东上阁门、西上阁门使各三人，副使
各二人，宣赞舍人十人。

〈注〉旧名“通事舍人”，政和中改。

祗候十有二人。掌朝会、宴幸、供奉赞相礼仪之事，使、
副承旨禀命，舍人传宣赞谒，祗候分佐舍人。凡文武
官自宰臣，宗室自亲王，外国自契丹使以下，朝见、谢
辞，皆掌之。视其品秩以为引班、叙班之次，赞其拜舞
之节，而纠其违失。若庆礼奉表，则东上阁门掌之。慰
礼进名，则西上阁门掌之。《月进班簿》，岁终一易，分东
西班揭贴以进。自客省而下，因事建官，皆有定员，遂
立积考序迁之法，听其领职。居外增置看班祗候六
人，由看班迁至使，皆五年，使以上七年遇阙乃迁，无
阙则加遥郡。元丰七年，诏客省、四方馆使、副领本职，
外官最高者一员兼领阁门事。元祐元年，诏客省、四
方馆、阁门并以横行通领职事。绍圣三年，诏看班祗
候有阙，令吏部选定，尚书省呈人材，中书省取旨差。
崇宁四年，诏阁门依元丰法隶门下省。大观元年，诏
阁门依殿中省例，不隶台察。政和六年，诏宣赞播告，
直诵其辞。靖康元年，诏阁门并立员额。

〈注〉监察御史胡舜陟奏：“阁门之职，祖宗所重：宣赞不过三五人，熙宁间，通事舍人十三员，祗候六人，当时议者犹以为多。今舍人一百八员，祗候七十六员，看班四员，内免职者二百三员，由宦侍恩幸以求财，朱勔父子交买尤多，富商豪子往往得之。真宗时，诸王夫人因圣节乞补阁门。”帝曰：“此职非可以恩泽授。”不许。神宗即位之初，用宫邸直省官郭昭选为阁门祗候。司马光言：“此祖宗以蓄养贤才，在文武为馆职，其重如此。今岂可卖以求财，乞赐裁省。”故有是诏。

旧制有东、西上阁门，多以处外戚、勋贵。建炎初元，并
省为一，其引进司、四方馆并归阁门客省。循旧法，非
横行不许知阁门。绍兴元年，帝以朱篯孙藩邸旧人，
稍习仪注，命转行、横行一官主管阁门。又曰：“藩邸旧
人，自内侍及使臣皆不与行在职任，止与外任。”篯孙
以阁内无谙练人，故留之。五年，诏右武大夫以上并
称“知阁门事兼客省、四方馆事。”官未至者，即称“同知
阁门事”，“同兼客省、四方馆事。”以除授为序。称“同知”者
在知阁门之下。宣赞舍人任传宣、引赞之事，与阁门
祗候并为阁职，间带点检阁门簿书公事。绍兴中，许
令供职注授内外合入差遣，阙到然后免供职。其后，
供职舍人员数稍冗，裁定以四十员为额。乾道六年，
上欲清阁门之选，除宣赞舍人、阁门祗候仍旧通掌
赞引之职，外置阁门官十员，以待武举之入官者。掌
诸殿觉察失仪，兼侍立，驾出、行幸亦如之。六参常朝
后殿引亲王起居，仿儒臣馆阁之制，召试中书省，然
后命之。又详转对，如职事官供职满三年与边郡。淳
熙间置看班祗候，令忠训郎以下充，秉义郎，以上始除阁门祗候。又增重荐举阁门祗候之制，必廉干有
方略、善弓马，两任亲民无遗阙及曾历边任者充。绍
熙以来，立定员额。庆元初，申严阁门长官选择其属
之令，非右科前名之士不预召试，盖以为右列清选
云。